b"\n_START_ARTICLE_\nMurray Perahia\n_START_PARAGRAPH_\nMurray Perahia (n. 19 aprilie 1947, New York, SUA) este un pianist concertist american, evreu sefard, stabilit \xc3\xaen Marea Britanie. \xc3\x8enregistr\xc4\x83rile sale sunt caracterizate prin sunetul de calitate, tehnic\xc4\x83 \xc8\x99i interpretare consistent\xc4\x83 \xc8\x99i o aten\xc8\x9bie deosebit\xc4\x83 la detaliile stilistice \xc8\x99i dinamice. Este \xc8\x99i un respectat dirijor de orchestr\xc4\x83.\n_START_SECTION_\n\xc3\x8enceputurile carierei\n_START_PARAGRAPH_\nPerahia s-a n\xc4\x83scut \xc3\xaen ora\xc8\x99ul New York \xc3\xaen familia lui David \xc8\x99i Flora Perahia, evrei sefarzi vorbitori de limba ladino care au emigrat din Salonic (Grecia) \xc3\xaen SUA  \xc3\xaen anii 1930._NEWLINE_A \xc3\xaenceput s\xc4\x83 c\xc3\xa2nte la pian de la v\xc3\xa2rsta de patru ani dar s-a apucat serios de studiu doar la cincisprezece ani. La \xc8\x99aptesprezece ani a intrat la Mannes College, unde a studiat pianul, dirijatul \xc8\x99i compozi\xc8\x9bia cu Mieczys\xc5\x82aw Horszowski, mentorul \xc8\x99i profesorul s\xc4\x83u. Pe parcursul verii, a intrat \xc8\x99i la Malboro, unde a studiat cu Rudolf Serkin \xc8\x99i Pablo Casals printre al\xc8\x9bii._NEWLINE_\xc3\x8en 1972, a fost primul nord american care a c\xc3\xa2\xc8\x99tigat premiul \xc3\xaent\xc3\xa2i la cea de a patra edi\xc8\x9bie a concursului Leeds Piano Competition. _NEWLINE_\xc3\x8en anul 1973 a lucrat cu Benjamin Britten \xc8\x99i Peter Pears la Aldeburgh Festival. A fost co-director artistic al Festivalului din 1981 p\xc3\xa2n\xc4\x83 \xc3\xaen 1989._NEWLINE_Perahia a avut o rela\xc8\x9bie apropiat\xc4\x83 cu Vladimir Horowitz, \xc3\xaen ultimii patru ani de via\xc8\x9b\xc4\x83 ai acestuia, care a avut o influen\xc8\x9b\xc4\x83 definitorie asupra pianisticii sale._NEWLINE_Primul s\xc4\x83u mare proiect discografic a fost integrala concertelor pentru pian de Mozart, fiind pianist \xc8\x99i dirijor \xc3\xaen acela\xc8\x99i timp. \xc3\x8enregistrarea a fost f\xc4\x83cut\xc4\x83 cu English Chamber Orchestra. \xc3\x8en anii '80 a \xc3\xaenregistrat de asemenea \xc8\x99i integrala concertelor pentru pian de Beethoven, cu Bernard Haitink \xc8\x99i Royal Concertgebouw Orchestra.\n_START_SECTION_\nAccidentul \xc8\x99i cariera de mai t\xc3\xa2rziu\n_START_PARAGRAPH_\n\xc3\x8en 1990, Perahia a suferit o t\xc4\x83ietur\xc4\x83 la degetul mare de la m\xc3\xa2na dreapt\xc4\x83, care a devenit septic\xc4\x83. A luat antibiotice pentru a se vindeca \xc3\xaens\xc4\x83 acestea i-au afectat s\xc4\x83n\xc4\x83tatea. \xc3\x8en 1992, cariera lui a fost amenin\xc8\x9bat\xc4\x83 de o anomalie a osului de la m\xc3\xa2n\xc4\x83 cauz\xc3\xa2nd o inflamare a acesteia \xc8\x99i necesit\xc3\xa2nd o serie de opera\xc8\x9bii chirurgicale care l-au \xc8\x9binut departe de pian pentru mai mul\xc8\x9bi ani. Pe parcursul acelor ani, spunea el, \xc8\x99i-a g\xc4\x83sit consolarea \xc3\xaen studiul muzicii lui Johann Sebastian Bach. Dup\xc4\x83 ce s-au rezolvat toate problemele, a \xc3\xaenregistrat spre sf\xc3\xa2r\xc8\x99itul anilor nou\xc4\x83zeci o serie de discuri cu muzica lui Bach pentru pian, care au fost premiate, cea mai remarcabil\xc4\x83 fiind o versiune a Varia\xc8\x9biunilor Goldberg care reprezint\xc4\x83 o cotitur\xc4\x83 \xc3\xaen interpretarea acestora. Aceast\xc4\x83 \xc3\xaenregistrare i-a adus renumele de specialist al vremii sale \xc3\xaen interpretarea lui Bach._NEWLINE_De atunci a \xc3\xaenregistrat studiile lui Chopin \xc8\x99i ultimele sonate pentru pian de Franz Schubert. Actualmente lucreaz\xc4\x83 la o nou\xc4\x83 edi\xc8\x9bie Urtext a sonatelor pentru pian de Beethoven._NEWLINE_Pe l\xc3\xa2ng\xc4\x83 cariera solistic\xc4\x83, activeaz\xc4\x83 cu regularitate ca interpret de muzic\xc4\x83 de camer\xc4\x83 cu cvartetele Guarnieri \xc8\x99i Budapest. Este de asemenea dirijor principal invitat al orchestrei Academy of St. Martin in the Fields, cu care a \xc3\xaenregistrat \xc8\x99i concertat._NEWLINE_\xc3\x8en 8 martie 2004, Regina Elisabeta a II-a a Marii Britanii i-a conferit titlul de Knight Commander of the British Empire._NEWLINE_La \xc3\xaenceputul anului 2005, au reap\xc4\x83rut problemele de la m\xc3\xa2n\xc4\x83, a fost \xc3\xaendemnat s\xc4\x83 se retrag\xc4\x83 de pe scen\xc4\x83 la sfatul medicilor s\xc4\x83i. A anulat c\xc3\xa2teva concerte la sala Barbican din Londra precum \xc8\x99i un turneu na\xc8\x9bional prin zece ora\xc8\x99e din Statele Unite, \xc3\xaens\xc4\x83 a revenit cu bine, sus\xc8\x9bin\xc3\xa2nd recitale \xc3\xaen ora\xc8\x99e din Germania \xc3\xaen 2006 \xc8\x99i la Barbican \xc3\xaen aprilie 2007. \xc3\x8en toamna lui 2007 a sus\xc8\x9binut cu succes turneul prin cele zece ora\xc8\x99e americane \xc8\x99i a sus\xc8\x9binut master class-e \xc3\xaen Salt Lake City. \xc3\x8en prima parte a anului 2008 sunt a\xc8\x99teptate noi \xc3\xaenregistr\xc4\x83ri cu lucr\xc4\x83ri de Bach \xc8\x99i Beethoven._NEWLINE_Din cauza problemelor medicale la m\xc3\xa2n\xc4\x83 \xc8\x99i la sfatul doctorilor lui, Perahia a anulat un turneu de concerte \xc3\xaen Statele Unite cu orchestra Academiei St.Martin in the Fields (martie \xc8\x99i aprilie 2008). _NEWLINE_Perahia locuie\xc8\x99te la Londra cu so\xc8\x9bia sa , Ninette Shohet, originar\xc4\x83 dintr-o familie de evrei irakieni. Fiii s\xc4\x83i se numesc Benjamin \xc8\x99i Raphael._NEWLINE_El este membru al Royal College of Music din Londra \xc8\x99i \xc3\xaen anul 2007 a fost ales ca membru onorific al Jesus College din Cambridge."